පුංචි දරුවෙකුට කනට සැත්කමක් කිරීමට මුදල් අවශ්‍ය බව පවසා ව්‍යාජ ලේඛණ සහ කුඩා දරුවාගේ ඡායාරූප පෙන්වමින් බස්වලට නැඟ මුදල් එකතු කිරීමේ සංවිධානාත්මක කල්ලියක සාමාජිකයෙකු දඹුල්ල නගරයේදී අත්අඩංගුවට ගැනීමට පොලිසිය සමත් වී තිබේ.මිට කලින් මේ ආකාරයෙන්ම හදවත් සැත්කමට මුදල් එකතු කරමින් සිටි තරුණයින් තිදෙනෙකු අත්අඩංගුවට ගෙන ප්‍රශ්න කිරීමේදී මෙම කණ්ඩායම ගැන තොරතුරු අනාවරණය වූ බව පොලිසිය පවසයි.අනුරාධපුර ප්‍රදේශයේ පුද්ගලයෙකු මේ ආකාරව ව්‍යාජව සැකසු ලිපිගොණු දෛනික කුලිය මත රුපියල් 1000 බැගින් ලබා දෙන බවත් තවත් තරුණයින් කණ්ඩායමක් දිවයිනේ විවිධ ප්‍රදේශ වලට පිටත් කර හරින බවත් සැකකරුගෙන් අනාවරණය වී තිබේ.එක් පුද්ගලයෙකු දිනකට රුපියල් 4500ක් උපයා ගන්නා බව ද අනාවරණය වී තිබේ.දින තුනක පුහුණුවකින් පසු බස් රථ වලට ගොඩ වී රැකියාවක් ලෙස මෙය සිදු කරන බවත් ප්‍රශ්න කිරීම් වලදී සැකකරුගෙන් හෙළි වී තිබේ.